《赋得薄雾笼花》
明代·谢与思

玉树朱华艳，芳晨紫雾笼。微分团砌色，稍辨簇香丛。

风袅珠难胜，阳晞縠转濛。临觞欣赏意，应较昨宵浓。

作者简介：谢与思，字见齐，一字方壶。番禺人。明神宗万历八年（一五八〇）进士。官诸暨知县，寻调大田，为蜚语所中，贬秩。筑小楼于郊坰以隐居。卒年三十二。有《抱膝居存稿》。清温汝能《粤东诗海》卷三八、清同治《番禺县志》卷四一有传。